b"\n_START_ARTICLE_\nCikloserin\n_START_SECTION_\nTuberkuloza\n_START_PARAGRAPH_\nCikloserin se uporablja v zdravljenju tuberkuloze kot zdravilo drugega reda, torej v primeru, ko se zdravila prvega reda ne morejo uporabiti. Uporablja se le za zdravljenje tuberkuloze, ki je ve\xc4\x8dkratno odpornim sevom M. tuberculosis in sevom z raz\xc5\xa1irjeno odpornostjo proti zdravilom. Kot zdravilo prvega reda se ne priporo\xc4\x8da zaradi nevrolo\xc5\xa1kih ne\xc5\xbeelenih u\xc4\x8dinkov, saj lahko prehaja v osrednje \xc5\xbeiv\xc4\x8devje in povzro\xc4\x8da glavobole, zaspanost, depresivnost, omotico, vrtoglavico, zmedenost, parestezije, disartrijo (motnjo govora), prekomerno razdra\xc5\xbeljivost, psihoze, kr\xc4\x8de in tresavico. Preveliko odmerjanje s cikloserinom lahko povzro\xc4\x8di parezo (delno ohromelost), kr\xc4\x8de in celo komo. So\xc4\x8dasna uporaba alkohola pove\xc4\x8da tveganje za pojav kr\xc4\x8dev. So\xc4\x8dasna uporaba piridoksina lahko zmanj\xc5\xa1a pojavnost nekaterih ne\xc5\xbeelenih u\xc4\x8dinkov na osrednje \xc5\xbeiv\xc4\x8devje, na primer kr\xc4\x8de.\n_START_SECTION_\nPsihiatrija\n_START_PARAGRAPH_\nPregled znanstvenih \xc4\x8dlankov, ki so ga leta 2015 opravili znanstveniki v organizaciji Cochrane, ni pokazal njegove u\xc4\x8dinkovitosti pri zdravljenju anksioznih motenj. Neka druga analiza je pokazala na preliminarne dokaze o dolo\xc4\x8denih koristih._NEWLINE_Njegova uporaba pri zdravljenju odvisnosti ni podprta z dokazi.\n_START_SECTION_\nMehanizem delovanja\n_START_PARAGRAPH_\nCiklosporin izkazuje svoj protibakterijski u\xc4\x8dinek tako, da zavira biosintezo bakterijske celi\xc4\x8dne stene. Glede na kemijsko zgradbo je cikli\xc4\x8dni analog D-alanina in deluje zaviralno na dva klju\xc4\x8dna encima, ki sta udele\xc5\xbeena v tiste stopnje biosinteze peptidoglikana, ki potekajo v citosolu: alanin racemazo (Alr) in D-alanin:D-alanin ligazo (Ddl). Prvi je od piridoksal 5'-fosfata odvisen encim, ki pretvarja L-alanin v D-alanin, drugi pa je od ATP-ja odvisen encim, ki sodeluje pri vezavi dveh D-alaninskih ostankov, pri \xc4\x8demer katalizi nastanek dipeptidne vezi med njima. \xc4\x8ce sta zavrta oba encima, D-alaninski ostanki ne morejo nastajati in se med seboj nadalje povezovati."